টি-টোয়েন্টি বিশ্বকাপ ২০২২: অঘটন দিয়ে শুরু হলো টুর্নামেন্ট - শ্রীলঙ্কাকে হারালো নামিবিয়া
টি-টোয়েন্টি বিশ্বকাপের সাবেক চ্যাম্পিয়ন দল শ্রীলঙ্কাকে হারিয়ে টি-টোয়েন্টি বিশ্বকাপ শুরু করলো নামিবিয়া।
বিশ্বকাপের প্রথম রাউন্ডের ম্যাচে শ্রীলঙ্কাকে ৫৫ রানের বড় ব্যবধানে হারিয়েছে।
শুরুতে ব্যাট করে নামিবিয়ার করা ১৬৩ রানের জবাবে, শ্রীলঙ্কা ১০৮ রানে অলআউট হয়ে গেছে।
কিছুদিন আগেই এশিয়া কাপ চ্যাম্পিয়ন হয়েছিল শ্রীলঙ্কা।
জনপ্রিয় ক্রিকেট উপস্থাপক হারশা ভোগলে ম্যাচ শেষ হওয়ার আগেই টুইট করে নামিবিয়ার এই জয়কে 'আপসেট' আখ্যা দিয়েছেন।
হারশা লিখেছেন, 'নামিবিয়া এমনভাবে ফিল্ডিং করছে যেন স্টেডিয়ামের মালিক তারাই।'
রবিবার অস্ট্রেলিয়ার জিলংয়ে আনুষ্ঠানিকভাবে শুরু হয়েছে টি-টোয়েন্টি বিশ্বকাপ, যেখানে প্রথম দিনই চমক দেখিয়েছে নামিবিয়া।
টসে জিতে শ্রীলঙ্কা ফিল্ডিং করার সিদ্ধান্ত নেয়।
ধীরস্থির শুরু করে নামিবিয়ার ব্যাটসম্যানরা।
তিন ওভারের মাথায় দুই ওপেনার প্যাভিলিয়নে ফেরেন মাত্র ১৬ রান যোগ করে।
এরপর মিডল অর্ডার ব্যাটসম্যানরা ধীরে ধীরে রান যোগ করতে থাকেন।
শেষ দিকে ইয়ান ফ্রাইলিংক ২৮ বলে ৪৪ রান তোলেন, তিনিই মূলত নামিবিয়ার ইনিংসটি ধরে রাখেন, এই ৪৪ রানের ইনিংসে মাত্র ৪টি চার মারেন।
তার সাথে যোগ দিয়ে জনাথন স্মিট ২ চার ও ২টি ছক্কা হাঁকিয়ে ১৬ বলে ৩১ রান তোলেন।
সপ্তম উইকেটে এই দুজন ৭০ রান যোগ করেন।
নামিবিয়া প্রথম ১০ ওভারে ছিল ৫৯ রান, শেষ ১০ ওভারে আরও ১০৪ রান তোলেন ব্যাটস্যামনরা।
একশ চৌষট্টি রানের টার্গেটে ব্যাট করতে নেমে শ্রীলঙ্কা শুরু থেকেই উইকেট হারাতে থাকে।
দ্বিতীয় ওভারেই কুশল মেন্ডিসের উইকেট হারায় শ্রীলঙ্কা।
শ্রীলঙ্কার ম্যাচ হারার শঙ্কা দেখা যায় যখন নামিবিয়ার ফাস্ট বোলার বেন শিকোঙ্গো চতুর্থ ওভারেই দুই বলে দুই উইকেট নিয়ে নেন।
হ্যাটট্রিকও হয়ে যেত যদি পরের বলটি লেগ স্ট্যাম্পের লাইনে থাকতো।
শ্রীলঙ্কার অধিনায়ক দাসুন শানাকা সর্বোচ্চ ২৯ রান তোলেন।
শ্রীলঙ্কার শানাকা, ভানুকা রাজাপাকশা ও ধনঞ্জয় ডি সিলভা ছাড়া কেউই দুই অঙ্ক ছুঁতে পারেননি।
উনিশ ওভারেই ১০৮ রানে অলআউট হয়ে যায় শ্রীলঙ্কা।
নামিবিয়ার প্রায় সব বোলার অবদান রেখেছেন, ডেভিড উইজা, বার্নার্ড স্কোলজ, বেন শিকোঙ্গো ও ইয়ান ফ্রাইলিংক- ২ টি করে উইকেট নিয়েছেন।
একটি নিয়েছেন স্মিট।
ফ্রাইলিংক ৪৪ রান ও ২ উইকেট নিয়ে ম্যাচসেরার পুরস্কার পেয়েছেন।
নামিবিয়ার এই জয় অনেক সমীকরণ পরিবর্তন করে দিতে পারে।
ক্রিকেট উপস্থাপক ও লেখক ফ্রেডি উইলডি টুইটারে লিখেছেন, "নামিবিয়ার এই জয়ের ফলে ওয়েস্ট ইন্ডিজ ও শ্রীলঙ্কা গ্রুপ ২ এ যেতে পারে যেখানে ভারত, পাকিস্তান, দক্ষিণ আফ্রিকা ও বাংলাদেশ আছে। তখন এটা গ্রুপ অফ ডেথ হয়ে যাবে।"
তবে তিনি বলেছেন, "এখনও অনেক কিছু বাকি তবে নিশ্চিতভাবেই এটা একটা বড় ধাক্কা।"
শ্রীলঙ্কারও সাম্প্রতিক উদাহরণ আছে প্রথম ম্যাচে আফগানিস্তানের বিপক্ষে বড় ব্যবধানে হেরে এশিয়া কাপে চ্যাম্পিয়ন হয়েছিল দলটি।
নামিবিয়া ক্রিকেট দলটি গত বছরও টিটোয়েন্টি বিশ্বকাপে শ্রীলঙ্কার বিপক্ষে খেলেছিল প্রথম পর্বে। সেখানে ৯৬ রানে অলআউট হয়ে সাত উইকেটে হেরে গিয়েছিল নামিবিয়া।
এবারে হলো পুরো উল্টো।
নামিবিয়া ২০২১ সালের টি-টোয়েন্টি বিশ্বকাপে আয়ারল্যান্ড ও নেদারল্যান্ডসকে হারিয়ে বিশ্বকাপের সুপার ১২ এ জায়গা করে নিয়েছিল, এবং সেই পর্বেও স্কটল্যান্ডের বিপক্ষে একটি ম্যাচ জিতেছিল।
নামিবিয়া আন্তর্জাতিক ক্রিকেট কাউন্সিলের টি-টোয়েন্টি র‍্যাংকিংয়ের ১৪তম দল।

টি-টোয়েন্টি বিশ্বকাপের সাবেক চ্যাম্পিয়ন দল শ্রীলঙ্কাকে হারিয়ে টি-টোয়েন্টি বিশ্বকাপ শুরু করলো নামিবিয়া।